Αθήνα: 08.02.2017

 Αρ. Πρωτ.: 294

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Στη Βουλή για την εκπαίδευση των ατόμων με αναπηρία**

**Συζήτηση στην επιτροπή Μορφωτικών Υποθέσεων**

Στη Βουλή και συγκεκριμένα στη συνεδρίαση της επιτροπής Μορφωτικών Υποθέσεων μίλησε χθες το μέλος της Εκτελεστικής της ΕΣΑμεΑ Ιωάννης Λυμβαίος, στη συζήτηση επί του νομοσχεδίου «Ρύθμιση θεμάτων του Κρατικού Πιστοποιητικού Γλωσσομάθειας, της Εθνικής Βιβλιοθήκης της Ελλάδας και άλλες διατάξεις». Ο κ. Λυμβαίος εξέφρασε την έντονη δυσαρέσκεια της Συνομοσπονδίας για την αιφνιδιαστική κατάθεση του νομοσχέδιου στη Βουλή με τη μορφή του κατεπείγοντος, χωρίς να έχει προηγηθεί διαβούλευση ούτε με την Ε.Σ.Α.μεΑ. - που αποτελεί τον επίσημο τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα - και τους Φορείς Μέλη της, αλλά ούτε και με τα συλλογικά όργανα της εκπαιδευτικής κοινότητας. Πολλώ δε μάλλον, που στο σχέδιο νόμου προβλέπεται η αύξηση του αριθμού των μαθητών που φοιτούν σε τμήματα ΣΜΕΑΕ Β/βάθμιας και Γ/βάθμιας εκπαίδευσης!

Παράλληλα κατέθεσε και ανέλυσε τις προτάσεις του αναπηρικού κινήματος, υπό το πρίσμα του άρθρου 24 «Εκπαίδευση» της Σύμβασης των Ηνωμένων Εθνών για τα δικαιώματα των ατόμων με αναπηρία, η οποία μαζί με το προαιρετικό της πρωτόκολλο κυρώθηκε από τη Βουλή με τη ψήφιση του νόμου 4074/2012 και ως εκ τούτου η χώρα οφείλει να θέσει σε εφαρμογή, το Σύνταγμα της χώρας, καθώς και διεθνείς δεσμεύσεις της χώρας. Ζήτησε δε την άμεση απόσυρση των άρθρων που αφορούν στην εκπαίδευση των ατόμων με αναπηρία και την πραγματοποίηση μίας σοβαρής διαδικασίας διαβούλευσης με την Ε.Σ.Α.μεΑ και τους Φορείς Μέλη της, καθώς επίσης και τους Φορείς της εκπαιδευτικής κοινότητας, για την κατάρτιση και ψήφιση ενός νόμου πλαισίου συνολικά για την εκπαίδευση των ατόμων με αναπηρία.

**Αναλυτικά οι προτάσεις της ΕΣΑμεΑ στην επιστολή** [**https://is.gd/1puS18**](https://is.gd/1puS18)

***Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.***

**Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ.** [**www.esaea.gr**](http://www.esaea.gr/) **και** [**www.esamea.gr**](http://www.esamea.gr/) **.**